Stad help inwoners ná verwoestende brandDie verwoestende brand in Khayelitsha. Foto: ANA. Beamptes van die Stad Kaapstad deel pakkies aan mense uit om te help om hul huise te begin herbou ná verlede week se brand in die Silver Town-nedersetting in Khayelitsha. Die Stad het in ŉ verklaring gesê ná omvattende assessering kan die Stad se risikobestuursentrum bevestig dat 342 strukture vernietig en 1 355 mense dus ontwortel gelaat is. Die Stad het teen Sondag gesê nooddienste is steeds op die toneel, die departement van informele nedersettings deel pakkies uit en die Suid-Afrikaanse agentskap vir maatskaplike sekerheid (Sassa) sal aanhou verligting bied. Luidens die verklaring word daar konstant skenkings gedoen by die Khayelitsha-brandweerstasie. Die Stad het in dieselfde asem gesê dat daar Saterdagaand ook ŉ verwoestende brand in die Kosovo-nedersetting in Philippi was wat 120 strukture vernietig en 1 400 mense geraak het. Die Stad is nog besig om die skade te bepaal. Mmusi Maimane, leier van die DA, het vroeër Sondag vir joernaliste in Johannesburg gesê dat die DA se openbare verteenwoordigers vandeesweek heeltyd betrokke sal wees by die herbouing. “Matriekleerders wat eksamen skryf, sal voorrang geniet om te verseker dat die departement van binnelandse sake hulp verleen met die vervanging van ID-dokumente en geboortesertifikate,” het Maimane gesê.